**EELNÕU nr 3.1**

HALLISTE VALLAVOLIKOGU

**MÄÄRUS**

Halliste 25. august 2016 nr

**Ajutise ühinemisläbirääkimiste**

**juhtkomisjoni põhimäärus**

Määrus kehtestatakse kohaliku omavalitsuse korralduse seaduse § 6 lõike 3 punkti 2 alusel

**§ 1. Üldsätted**

(1) Ajutine ühinemisläbirääkimiste juhtkomisjon (edaspidi komisjon) moodustatakse Viljandi ja teiste ühinevate omavalitsuste volikogude (edaspidi volikogude) otsustega ja tema ülesandeks on omavalitsuste ühinemiseks vajalike otsuste ettevalmistamine.

(2) Komisjoni põhimäärus kehtestatakse volikogude määrustega.

(3) Komisjon juhindub oma tegevuses kohaliku omavalitsuse korralduse seadusest, kohaliku omavalitsuse üksuste ühinemise soodustamise seadusest ning teistest õigusaktidest.

(4) Komisjoni tegevus lõpeb uue omavalitsusüksuse valimistulemuste kinnitamisega.

**§ 2. Komisjoni koosseis**

(1) Komisjon moodustatakse volikogu määratud liikmetest.

(2) Komisjoni esimehe ja aseesimehe valib komisjon oma liikmete hulgast.

(3) Ühinevate valdade esindajad komisjoni koosseisu kinnitavad ja muudavad volikogud.

(4) Volikogu võib nimetada omapoolsetele komisjoni liikmetele asendusliikmed.

(5) Komisjoni liikmed annavad tehtud tööst aru oma volikogu ees igal volikogu istungil.

(6) Komisjoni liige võib isikliku avalduse alusel igal ajal tagasi astuda. Komisjoni liikme volitused lõpevad volikogu vastava otsuse tegemise hetkest.

**§ 3. Komisjoni ülesanded**

Komisjoni ülesanded:
1) informatsiooni kogumine ühinemisprotsessi kohta ning selle esitamine volikogudele ja elanikele;
2) korralduslike normdokumentide ühtlustamise koordineerimine;
3) ühinemislepingu eelnõu väljatöötamine ning selle esitamine volikogudele;
4) muud vajalikuks peetavad küsimused.

**§ 4. Komisjoni pädevus**

Komisjoni pädevuses on:
1) ettepanekute tegemine ja arvamuste andmine volikogudele;
2) volikogude määruste ja otsuste eelnõude ettevalmistamine;
3) volikogude vastavate määruste ja otsuste täitmise kontroll.

**§ 5. Komisjoni õigused**

Komisjonil on õigus:
1) saada volikogudelt, vallavalitsustelt ja valla hallatavatelt asutustelt komisjoni tööks vajalikku informatsiooni ja dokumente;
2) kaasata oma tegevusse asjatundjaid;
3) võtta oma pädevuse piires vastu otsuseid, mis on volikogudele ja vallavalitsustele soovitusliku iseloomuga;
4) moodustada alakomisjone vastavalt ühinemislepingu koostamise vajadusele. Alakomisjonide ülesanded ja töökorra kehtestab ühiskomisjon.

**§ 6. Komisjoni töökord ja asjaajamine**

(1) Komisjoni töövormiks on koosolek. Komisjoni koosolek kutsutakse kokku vajaduse korral, kuid mitte harvem kui üks kord kuus, v.a. juuli.

(2) Komisjoni koosoleku valmistab ette ja kutsub kokku ning juhatab komisjoni esimees, tema äraolekul aseesimees.

(3) Komisjon on otsustusvõimeline, kui otsuse vastuvõtmisest võtab osa igast omavalitsusest vähemalt kaks kolmandikku komisjoni liikmeist.

(4) Komisjoni otsused on vastu võetud, kui nende poolt on kõik kohalolevad komisjoni liikmed.

(5) Komisjoni liige, kes mõjuval põhjusel ei saa osaleda komisjoni töös, võib virtuaalselt osaleda otsuse vastuvõtmisel (e-posti-, telefonikonverentsi jms teel).

(6) Komisjoni koosolek protokollitakse ja protokoll vormistatakse kolme tööpäeva jooksul. Protokollile kirjutavad alla koosoleku juhataja ja protokollija. Koosoleku juhataja vastutab selles sisalduvate andmete õigsuse eest. Protokollid on avalikud dokumendid ning nendega on võimalik tutvuda ühinevate omavalitsuste vallakantseleides ja veebilehtedel.

(7) Komisjoni kirjavahetus toimub vallakantseleide kaudu, kes tagab komisjoni töö organisatsioonilise ja tehnilise teenindamise.

**§ 7. Komisjoni esimees**

Komisjoni esimees:
1) juhib komisjoni tööd;
2) koostab komisjoni töökava ja koosolekute päevakorra;
3) annab komisjoni liikmetele komisjoni tööga seotud ülesandeid;
4) kutsub kokku komisjoni koosoleku ja juhatab seda;
5) vastutab komisjoni asjaajamise eest, kirjutab alla komisjoni koosoleku protokollile ja komisjoni otsustele.

**§ 8. Määruse jõustumine**

Määrus jõustub kolmandal päeval pärast Riigi Teatajas avaldamist.

Andres Rõigas
volikogu esimees